Adriana Lima

**Adriana Lima** (sündinud 12. juunil 1981 Brasiilias Bahia osariigis Salvadori linnas) on Brasiilia supermodell, kes sai tuntuks Victoria's Secreti pikaaegse pesumodellina ja kosmeetikafirma Maybelline reklaamide modellina.

## Perekond
Adriana Lima sündis Brasiilia kirderannikul Bahia osariigis Salvadori linnas. Ta oli pere ainus laps. Tema ema Maria da Graça Lima ja isa Nelson Torres olid tollal sotsiaaltöötajad. 2007. aastal ütles Adriana, et tal on  isa teisest abielust kaks poolvenda (7- ja 11-aastane). 

Isa lahkus pere juurest, kui Adriana oli kuuekuune. Ema oli alles 18-aastane, kui Adriana sündis. Adriana on öelnud, et nad on emaga parimad sõbrad. 

2005. aastal näitas Lima São Paulos ühele ajakirjanikule oma mobiiltelefoni kõneregistrit. Sealt selgus, et maikuus oli ta helistanud emale 213 korda. Adriana on varem öelnud, et ta ei tee ühtegi otsust, enne kui on selle emaga läbi arutanud ja temalt nõu küsinud.

## Modellikarjäär
Adriana Lima modellipotentsiaal avastati, kui ta oli 13-aastaselt oma kodulinna ostukeskuses. Kui Adriana oli 15-aastane, võitis ta Brasiilias Fordi modellikonkursi. Aasta hiljem osales ta Fordi ülemaailmsel modellikonkursil, kus ta sai teise kohta. Konkurss tõmbas talle palju tähelepanu ja tõi kaasa moefirmade huvi. 

1999. aastal läks Adriana elama New Yorki, kus ta allkirjastas lepingu agentuuriga Elite Model Management. Tänu sellele ilmusid ta fotod kuulsates moeajakirjades, nagu Vogue ja Marie Claire. Adriana Lima on töötanud paljude moedisaineritega, näiteks Vera Wang, Christian Lacroix, Emanuel Ungaro, Giorgio Armani, Fendi, Ralph Lauren, Valentino. 2000. aastal sai temast moefirma GUESS reklaamnägu.

2001. aastal näitles Lima BMW lühifilmis "The Follow", mis kestab kõigest üheksa minutit. Kaasnäitlejad olid Clive Owen, Mickey Rourke ja Forest Whitaker. 2008. aastal mängis ta iseennast sarjas "Ugly Betty".

2005. aastal tegi Adriana Pirelli kalendri koostamiseks koostööd ettevõttega Pirelli. Samal aastal sõlmis ta lepingu Itaalia suurima mobiilsidefirmaga Telecom Italia Mobile, mis tõi talle sisse 2 miljonit dollarit.

Adriana Lima on enim tuntust kogunud Victoria's Secreti pesumodellina, kellena ta alustas 1999. aastal. Lima on ka Maybelline'i esindaja. Forbesi andmetel oli tema 2006. aasta palk 6 miljonit dollarit, mis teeb temast rikkuselt neljanda supermodelli maailmas (koos kaasmaalasest supermodelli Alessandra Ambrosioga). Esikolmiku moodustavad Gisele Bündchen 33 miljoni dollariga, Kate Moss üheksa miljoni dollariga ja Heidi Klum kaheksa miljoni dollariga.

## Eraelu
Adriana Lima räägib portugali, hispaania ja inglise keelt. Vabal ajal meeldib talle lugeda Gabriel García Márqueze romaane. 
Tema lemmiktoidud pärinevad Brasiiliast. Vormis püsimiseks joob ta palju vett, puhkab ning sööb rohkelt puu- ja juurvilju. Talle ei meeldi treenimine. Kui temalt küsitakse, kuidas ta trenni tegemata nii sale on, vastab ta, et tänu headele geenidele.

Adriana on tunnistanud, et oli noorena poiste seltskonnas arg ja tagasihoidlik. Ta suudles esimest korda 17-aastaselt. 2006. aasta aprilli GQ ajakirjas ilmunud intervjuus ütles ta, et on veel neitsi ning tema jaoks tuleb seks pärast abielu. Ta lisas, et mehed peavad tema otsusega leppima ja seda austama, sest vastasel juhul ei austa nad ka teda ennast.

Aastatel 2001–2003 oli Lima suhtes ameerika laulja Lenny Kravitziga. Nad kolisid kokku ja kihlusid.Lima esines ka Kravitzi 2002. aasta singli "Yesterday Is Gone (My Dear Kay)" albumilt "Lenny" muusikavideos. On levinud kuulujutud, et Adriana Lima ja rokkmuusik Lenny Kravitz olid kihlatud, kuid Lima eitab seda ja kinnitab, et nad on vaid sõbrad.  

Adrianal on minevikus olnud mitu armusuhet, näiteks pesapalluri Derek Jeteri ja Liechtensteini printsi Wenzeslausiga.

2009. aasta juunis abiellus Lima serblasest korvpalluri, NBA Memphis Grizzliesi mängija Marko Jarićiga. Neil on kaks last.

## Seksikus ja ilu
Adrianat on meedias sageli nimetatud maailma üheks seksikaimaks naiseks. Ajakirja FHM 2007. aasta saja seksikaima naise edetabelis oli ta seitsmendal kohal. Varem on ta olnud ka kõrgematel kohtadel, sealhulgas esikohal. 

2007. aasta mais valis ajakiri People ta saja ilusaima inimese hulka. 13. juunil 2007. aastal sai ta Spike TV "Meeste valiku" ("Guys Choice") auhinna "Hottest Girl on the Planet". 2005. aastal valiti ta portaalis Askmen.com maailma kõige ihaldatumaks naiseks. 2006. ja 2007. aastal oli ta selle portaali edetabelis neljandal kohal.

## Heategevus
Adriana toetab oma kodulinnas asuvat lastekodu Caminhos da Luz. Ta aitab rahastada lastekodu juurdeehitusi ning ostab vähekindlustatud lastele riideid.